作者:劉採春
標題:囉嗊曲六首
內容:不喜秦淮水，生憎江上船。載兒夫婿去，經歲又經年。借問東園柳，枯來得幾年。自無枝葉分，莫恐太陽偏。莫作商人婦，金釵當卜錢。朝朝江口望，錯認幾人船。那年離別日，只道住桐廬。桐廬人不見，今得廣州書。昨日勝今日，今年老去年。黃河清有日，白發黑無緣。昨日北風寒，牽船浦裡安。潮來打纜斷，搖櫓始知難。